จ.สงขลาเริ่มเสี่ยง แบงก์ห้ามจอดรถ
ธนาคารพาณิชย์ใน อ.หาดใหญ่ จ.สงขลา ขอความร่วมมือลูกค้าอย่าจอดรถในสาขาธนาคาร ป้องกันความปลอดภัยหลังเกิดเหตุไม่สงบลามออกมานอกพื้นที่ 3 จ.ชายแดนภาคใต้
13 ส.ค. 2555

ธนาคารพาณิชย์ใน อ.หาดใหญ่ จ.สงขลา ขอความร่วมมือลูกค้าอย่าจอดรถในสาขาธนาคาร ป้องกันความปลอดภัยหลังเกิดเหตุไม่สงบลามออกมานอกพื้นที่ 3 จ.ชายแดนภาคใต้
รายงานข่าวจากธนาคารกรุงเทพ แจ้งว่า ธนาคารได้ทำหนังสือขอความร่วมมือลูกค้าที่ใช้บริการสาขาใน อ.หาดใหญ่ จ.สงขลา ในบางพื้นที่ไม่ให้ขับรถมาจอดในสาขาเป็นเวลานาน หลังเหตุความไม่สงบในภาคใต้กลับมาอีกครั้ง และช่วงหลังนี้ผู้ก่อความไม่สงบเริ่มพุ่งเป้ามาที่ จ.สงขลา ซึ่งเป็นเมืองสำคัญศูนย์กลางการค้าขายในภาคใต้ 
อย่างไรก็ดี ลูกค้าส่วนใหญ่ของธนาคารเป็นลูกค้าประจำจึงมีการยืดหยุ่น โดยพนักงานรักษาความปลอดภัย (รปภ.) จะช่วยดูแลอีกครั้ง คือจะไม่ให้จอดรถนานจนผิดสังเกต
พนักงานธนาคารกรุงเทพ สาขาตลาดพงศ์เจริญ อ.หาดใหญ่ เปิดเผยว่า ยอมรับว่าธนาคารไม่อนุญาตให้ลูกค้านำรถเข้ามาจอดในสาขาเป็นเวลานาน เช่น มาจอดแล้วไปทำธุระที่อื่น ให้จอดได้แค่ชั่วคราว แต่จะมีเจ้าหน้าที่สังเกตการณ์
ด้านพนักงานธนาคารไทยพาณิชย์ สาขาถนนราษฎร์ยินดี อ.หาดใหญ่ จ.สงขลา เปิดเผยว่า ขณะนี้ลูกค้าสามารถเข้ามาจอดรถในสาขาของธนาคารได้ แต่ต้องจอดชั่วคราว ซึ่งที่ผ่านมาหลังเกิดเหตุการณ์ความไม่สงบในภาคใต้จะมีการขอความร่วมมือจากลูกค้าเป็นระยะ เพื่อความปลอดภัยของทุกฝ่าย 
ทั้งนี้ เชื่อว่าการขอความร่วมมือนี้จะไม่ทำให้ลูกค้าไม่ได้รับความสะดวกในการมาใช้บริการ เพราะพนักงานสามารถยืดหยุ่นให้ได้ตามความเหมาะสม
“ลูกค้าสามารถจอดรถหน้าธนาคารได้ แต่ถ้าจอดใต้ตึกบางสาขาก็ไม่อนุญาต เพราะอันตราย ส่วนฝั่งลูกค้าหากมาถอนเงินจำนวนมากแล้วกลัวว่าจะมีปัญหาความปลอดภัยเพราะจอดรถไกล ก็สามารถขอ รปภ.ของธนาคารให้ไปส่งได้” พนักงานธนาคารไทยพาณิชย์ กล่าว